《寄范丈景仁》
宋代·苏辙

京城冠盖如云屯，日中奔走争市门。
敝裘瘦马不知路，独向城西寻隐君。
隐君白发养浩气，高论惊世门无宾。
欣然为我解东阁，明窗净几舒华茵。
春天雪花大如手，九衢断绝愁四邻。
平明熟睡呼不觉，清诗渌酒时相亲。
我兄东来知东武，走马出见黄河滨。
及门却遣不得入，回顾欲去行无人。
东园桃李正欲发，开门借与停车轮。
青天露坐列觞豆，落花飞絮飘衣巾。
留连四月听鹖鴂，扁舟一去浮奔浑。
人生聚散未可料，世路险恶终劳神。
交游畏避恐坐累，言词欲吐聊复吞。
安得如公百无忌，百间广厦安贫身。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。